Okresná prokuratúra Martin 
Vajanského nám. 1, 036 80 Martin 1 	

Sp. zn. : 1 Pv 258/12/5506	Martin, 26.2.2013
EEČ : 2-40-57-2013

U Z N E S E N I E

Trestná vec:	obvinený XXXXX 
Prečin:	Nebezpečné prenasledovanie podľa § 360a odsek 1 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Martin
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX

v presne nestotožnenú dobu v roku 2010, v Martine na rôznych miestach, dlhodobo obťažoval  XXXXX, nar. XXXXX, trvale bytom XXXXX, ul. V. XXXXX takým spôsobom, že ako bývalý kolega poškodenej XXXXX na pracovisku prezeral skrinku poškodenej, prehľadával jej smetný kôš, čakával ju po ceste z práce, vyhľadával jej spoločnosť, potom ako bol prepustený z práce v roku 2011 opakovane sledoval poškodenú po ceste do práce a z práce, stával pred jej domom, pozeral jej do okien, pred pracoviskom poškodenej sa schovával v kríkoch alebo na rôznych miestach tak, aby bola poškodená v jeho dohľade, vyhrážal sa samovraždou, obvinený takto konal  aj napriek výslovnej žiadosti poškodenej, aby sa tohto konania zdržal, poškodená v dôsledku nevyspytateľného správania obvineného, ktoré vnímala ako obťažujúci a nedôvodný zásah do svojho súkromia, nadobudla obavu o svoju bezpečnosť, 

lebo obvinený nebol v čase činu pre nepríčetnosť trestne zodpovedný
Odôvodnenie:
Poverený príslušník Obvodného oddelenia PZ XXXXX-východ uznesením                            pod ČVS: XXXXX podľa § 199 ods. 1 Tr. por. začal trestné stíhanie  a uznesením z 09. 10. 2012 podľa § 206 ods. 1 Tr. por. vzniesol obvinenie XXXXX, nar. XXXXX v Martine, pre prečin nebezpečného prenasledovania podľa § 360a ods. 1 písm. b/ Tr. zák.

V priebehu vyšetrovania, vzhľadom na pochybnosti o duševnom stave obvineného, boli do konania, na základe príkazu sudcu pre prípravné konanie Okresného súdu XXXXX XXXXX zo dňa 12. 10. 2012, pribratí znalci z odboru psychiatrie, zároveň bol pribratý do konania psychológ, znalci vo vypracovanom znaleckom posudku záverujú u obvineného duševnú poruchu - neharmonicky štruktúrovanú osobnosť, astenickú, introvertnú, zvýšene senzitívnu a emočne labilnú. U obvineného sa jedná o dekompenzáciu abnormne štruktúrovanej osobnosti v obraze paranoidne depresívneho stavu hraničnej hĺbky. Týmito diagnózami obvinený trpel aj v čase trestnej činnosti. V čase trestnej činnosti boli u obvineného rozpoznávacie aj ovládacie schopnosti znížené v miere podstatnej. V čase trestnej činnosti obvinený nebol schopný rozpoznať nebezpečenstvo svojho konania pre spoločnosť a nebol schopný svoje konanie ovládať. Obvinený v dôsledku uvedenej zistenej duševnej poruchy a aktuálneho stavu nie je spôsobilý brániť sa v trestnom konaní v dostatočnej miere. Z hľadiska duševného stavu je pobyt obvineného na slobode potencionálne nebezpečný, pokiaľ sa nepodrobí adekvátnej liečbe.  
Znalci u obvineného doporučujú nariadiť ochrannú psychiatrickú liečbu ústavnou formou. 

Po vykonaní úkonov potrebných za účelom objasnenia skutkového stavu veci, poverený príslušník PZ v rámci prípravného konania predložil spisový materiál  na Okresnú prokuratúru XXXXX s návrhom na rozhodnutie vo veci. Po preskúmaní návrhu, ako aj na vec sa vzťahujúceho spisového materiálu, konštatujem, že u obvineného XXXXX výsledky vyšetrovania preukazujú, že obvinený nebol v čase činu pre nepríčetnosť trestne zodpovedný.

	Podľa § 215 ods. 1 písm. e) Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
	
	Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Nora Podoláková
prokurátorka